**«SUB. 7 - Σχεδιασμός Εθνικής Στρατηγικής για την προσαρμογή της προστασίας των μνημείων πολιτιστικής κληρονομιάς στις επιπτώσεις της κλιματικής αλλαγής»**

Το έργο «SUB. 7 - Σχεδιασμός Εθνικής Στρατηγικής για την προσαρμογή της προστασίας των μνημείων πολιτιστικής κληρονομιάς στις επιπτώσεις της κλιματικής αλλαγής» εντάχθηκε με την υπ.αρ. ΥΠΟΙΚ 41961/30-3-2022 ΥΑ στο Ταμείο Ανάκαμψης και Ανθεκτικότητας, το οποίο χρηματοδοτείται από την Ευρωπαϊκή Ένωση – NextGeneration EU – Ελλάδα 2.0 με συνολικό ποσό χρηματοδότησης 2.000.000 € και χρονοδιάγραμμα από τις 01.03.2022 έως τις 31.12.2025. Το έργο εντάσσεται στον πυλώνα ανάκαμψης 4 «Ιδιωτικές επενδύσεις και μετασχηματισμός της οικονομίας», στον άξονα 4.6 «Εκσυγχρονισμός και βελτίωση της ανθεκτικότητας κύριων κλάδων οικονομίας της χώρας», στην δράση 16433 με τίτλο «Προστασία εμβληματικών τόπων και μνημείων πολιτιστικής κληρονομιάς από την κλιματική αλλαγή» με υπουργείο Ευθύνης το ΥΠ.ΠΟ.Α και φορείς υλοποίησης α) τη Διεύθυνση Προϊστορικών και Κλασικών Αρχαιοτήτων (Δικαιούχος) και β) του ΕΚΠΑ και το ΕΙΕ βάσει προγραμματικής σύμβασης με τη ΔΙΠΚΑ.

Το έργο αποσκοπεί στη συστηματική καταγραφή και παρακολούθηση των επιπτώσεων της κλιματικής αλλαγής στα μνημεία, στην επιλογή των κατάλληλων υποδομών, ανάλογα με τον κατά περίπτωση κλιματικό κίνδυνο (-ους) και την τρωτότητα της περιοχής εφαρμογής, την εκπαίδευση του κρατικού μηχανισμού και την εν γένει εξασφάλιση της απαιτούμενης ετοιμότητας όλων των αρμόδιων φορέων, ώστε να διαφυλαχθεί η πολιτιστική κληρονομιά μας, στο πλαίσιο εφαρμογής της Εθνικής Στρατηγικής για την Προσαρμογή στην Κλιματική Αλλαγή.

Στο πλαίσιο της υλοποίησης του έργου, θα πραγματοποιηθούν τα ακόλουθα:

ΥΠΟΕΡΓΟ 1: ΑΝΑΓΝΩΡΙΣΗ ΚΑI ΤΕΚΜΗΡΙΩΣΗ ΤΩΝ ΕΠΙΠΤΩΣΕΩΝ ΤΗΣ ΚΛΙΜΑΤΙΚΗΣ ΑΛΛΑΓΗΣ ΣΤΗΝ ΠΟΛΙΤΙΣΤΙΚΗ ΚΛΗΡΟΝΟΜΙΑ ΚΑΙ ΣΧΕΔΙΑΣΜΟΣ ΕΘΝΙΚΗΣ ΣΤΡΑΤΗΓΙΚΗΣ

ΕΝΕΡΓΕΙΑ 1.1: Θα πραγματοποιηθεί συγκέντρωση και καταγραφή υφιστάμενων στοιχείων και πληροφοριών από διάφορες Υπηρεσίες (εκτός ΥΠΠΟΑ) που συνδέονται με τις επιπτώσεις της κλιματικής αλλαγής στα μνημεία και τους αρχαιολογικούς χώρους στην Ελλάδα και με βάση τα συλλεχθέντα στοιχεία θα δημιουργηθεί μια online πλατφόρμα όπου και θα εισαχθούν τα δεδομένα.

ΕΝΕΡΓΕΙΑ 1.2: Θα εκπονηθούν και σχεδιαστούν οι σχετικοί κρίσιμοι κλιματικοί δείκτες καθώς και οι χάρτες τρωτότητας, με βάση τα διαθέσιμα στοιχεία ανά γεωγραφική περιοχή της Ελληνικής Επικράτειας. Σχεδιάζεται να γίνει διαστρωμάτωση σε επίπεδο Νομού (πλέον, Περιφερειακής Ενότητας) και ανά κατηγορία κλιματικού κινδύνου ή συνδυασμού αυτών (ακραία καιρικά φαινόμενα, πλημμύρες, ξηρασία-ερημοποίηση-διάβρωση, δασικές πυρκαγιές, καύσωνες, άνοδος της στάθμης της θάλασσας και κατακλυσμός παράκτιων ζωνών) .

ΕΝΕΡΓΕΙΑ 1.3: Θα δημιουργηθεί ένα ολοκληρωμένο ψηφιακό αποθετήριο, για την αποθήκευση και την εύκολη συνδυαστική ανάκτηση των ανωτέρω πληροφοριών.

ΕΝΕΡΓΕΙΑ 1.4: Θα πραγματοποιηθεί αναγνώριση και καταγραφή εμπλεκόμενων και συναρμόδιων Φορέων και Οργανισμών, σε κεντρικό και περιφερειακό επίπεδο, για το σχεδιασμό και την ανάπτυξη στρατηγικών βιώσιμης προσαρμογής στις επιπτώσεις της κλιματικής αλλαγής στα μνημεία.

ΕΝΕΡΓΕΙΑ 1.5: Θα πραγματοποιηθεί μέσω μελέτης η διατύπωση των γενικών αρχών και προτάσεων για την παρακολούθηση και τον μετριασμό των κινδύνων που σχετίζονται με την κλιματική αλλαγή και επηρεάζουν τα μνημεία.

ΕΝΕΡΓΕΙΑ 1.6: Θα πραγματοποιηθεί σε ένα ολοκληρωμένο πόνημα η σύνθεση των αποτελεσμάτων του συνόλου του έργου και η εναρμόνιση των προτεινόμενων δράσεων με τις διεθνείς συστάσεις στο πλαίσιο σχεδιασμού Εθνικής Στρατηγικής για την προσαρμογή της προστασίας των μνημείων πολιτιστικής κληρονομιάς στις επιπτώσεις της κλιματικής αλλαγής.

ΥΠΟΕΡΓΟ 2: ΤΕΚΜΗΡΙΩΣΗ, ΣΥΝΤΟΝΙΣΜΟΣ, ΟΡΓΑΝΩΣΗ ΚΑΙ ΠΡΟΒΟΛΗ ΤΟΥ ΕΡΓΟΥ

ΕΝΕΡΓΕΙΑ 2.1: Συγκέντρωση και καταγραφή υφιστάμενων στοιχείων και πληροφοριών από διάφορες Υπηρεσίες του ΥΠΠΟΑ που συνδέονται με τις επιπτώσεις της κλιματικής αλλαγή στα μνημεία και τους αρχαιολογικούς χώρους στην Ελλάδα.

ΕΝΕΡΓΕΙΑ 2.2: Αναγνώριση και καταγραφή εμπλεκόμενων και συναρμόδιων φορέων του ΥΠΠΟΑ σε κεντρικό και περιφερειακό επίπεδο, για το σχεδιασμό και την ανάπτυξη στρατηγικών βιώσιμης προσαρμογής στις επιπτώσεις της κλιματικής αλλαγής στα μνημεία

ΕΝΕΡΓΕΙΑ 2.3: Δράσεις επικοινωνίας και ευαισθητοποίησης για τις επιπτώσεις της κλιματικής αλλαγής σε μνημεία πολιτιστικής κληρονομιάς.

ΕΝΕΡΓΕΙΑ 2.4: Τεκμηρίωση των εργασιών και υποστήριξη (επιστημονική, διοικητική, λογιστική) του Υποέργου 1.

**Το έργο/δράση υλοποιείται στο πλαίσιο του Εθνικού Σχεδίου Ανάκαμψης και Ανθεκτικότητας «Ελλάδα 2.0» με τη χρηματοδότηση της Ευρωπαϊκής Ένωσης – NextGenerationEU.**